Sag C-579/11
Grande Área Metropolitana do Porto (GAMP)
mod
Comissão Directiva do Programa Operacional Potencial Humano m.fl.
(anmodning om præjudiciel afgørelse indgivet af
tribunal administrativo e fiscal do Porto)
»Strukturfonde – forordning (EF) nr. 1083/2006 – geografisk støtteberettigelse – gennemførelse af en investering, som medfinansieres af Den Europæiske Union, fra et sted, som befinder sig uden for de støtteberettigede regioner, og af en erhvervsdrivende, som er etableret på et sådant sted«
Sammendrag – Domstolens dom (Tredje Afdeling) af 19. december 2012
Økonomisk, social og territorial samhørighed – strukturelle interventioner – EU-finansiering – forordning nr. 1083/2006 – geografisk støtteberettigelse – gennemførelse af en investering, som medfinansieres af Den Europæiske Union, fra et sted, som befinder sig uden for de støtteberettigede regioner, og af en erhvervsdrivende, som er etableret på et sådant sted – lovlig – betingelser
[Art. 174 TEUF og 175 TEUF; Rådets forordning nr. 1083/2006, art. 3, stk. 2, litra a), art. 5, og art. 35, stk. 1]
Bestemmelserne i den primære EU-ret vedrørende økonomisk, social og territorial samhørighed samt forordning nr. 1083/2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og ophævelse af forordning nr. 1260/1999 skal fortolkes således, at de ikke er til hinder for, at en investering, som medfinansieres af Den Europæiske Union, gennemføres fra et sted, som befinder sig uden for de støtteberettigede regioner, og af en erhvervsdrivende, som er etableret på et sådant sted, på betingelse af at investeringen målrettet og identificerbart er rettet mod de støtteberettigede regioner.
Interesserne for den region, der skal drage fordel af Unionens medfinansiering, sikres således bedst, når den erhvervsdrivende, der skal iværksætte projektet, kan tilbyde de bedste kvalitative og kvantitative garantier for projektets gennemførelse. Hvis denne erhvervsdrivende er etableret uden for den pågældende region, må denne omstændighed ikke være til hinder for, at projektet tildeles ham. Selv om målet med strukturfondene og Unionens øvrige finansielle instrumenter er at fremskynde de mindst udviklede regioners konvergens, består det imidlertid ikke i at reservere leveringen af de tjenesteydelser, der skal gennemføres inden for rammerne af de af Unionen medfinansierede programmer, alene til erhvervsdrivende etableret i disse regioner. I overensstemmelse med det pågældende mål er det disse regioner, der skal drage fordel af Unionens medfinansiering, og ikke de i regionen etablerede erhvervsdrivende.
På tilsvarende måde sikres interesserne for den støtteberettigede region nogle gange lige så godt endsige bedre, når investeringen gennemføres fra et sted uden for den pågældende regions område.
(jf. præmis 35, 36 og 39 samt domskonkl.)